Senegal

Senegal es un pais francophone del Africa del West. Le pais avicina le Gambia (le qual es quasi un enclave senegalese), le Oceano Atlantic, Mauritania, Mali, Guinea-Conakry e Guinea-Bissau. Le pais occupa un plana semiaride coperte de savannas e transversate per tres grande fluvios: le Senegal, le Gambia e le Casamance. In le west se trova le peninsula de Cap Vert, que da su nomine al archipelago de Capo Verde.

Le imperio Songhai floreva in le territorio del actual Senegal ante le colonisation europee. Post independentia, Senegal formava con le Republica Sudanese (le actual Mali) le Federation de Mali, ma quitava iste federation. Senegal es ora un republica de systema semipresidential.

Le population es generalmente povre. Le economia es basate in le agricultura e pisca fluvial. Un de su productos le plus importante es le arachide, del qual le pais es un grande exportator.

Ultra le francese, lingua official, le constitution recognosce sex linguas national: le wolof, serer, peul, maninka, soninké e diola. Le wolof es le lingua utilisate como lingua franc per le plus grande numero de personas.

Verso 92% del population senegalese es de confession musulman. Le sufismo es popular in le pais; le plus grande ordines mystic son le tijani e le muride.

Senegal es un stato membro del Union African, Organisation del Nationes Unite, Organisation International del Francophonia, Communitate Economic del Statos del Africa del West e altere organisationes international.

 Referentias 


Categoria:Paises del mundo